ཉིན་ཞིག་དགོང་ཇ་འཐུང་ཞོར་ཁྱིམ་མི་གང་བོས་ལབ་གླེང་སྣ་ཚོགས་བྱས།རྒན་པོ་གཡང་སྐྱབས་ཀྱིས་ཀྱང་གཟིའི་སྐོར་གྱི་ཁ་བརྡ་ཞིག་བུ་ཕྲུག་ཚོར་ངེས་པར་དུ་བཤད་དགོས་བསམ་ནས།ཁོའི་ལོབས་ཕྱོགས་ལྟར་ལག་གཡས་པས་ཕྲེང་བ་བགྲེང་།ལག་གཡོན་པས་མེ་འདྲུ་བཟུང་སྟེ།གོ་ཁའི་ནང་དུ་མེ་ནུར་འགའ་གཤོངས་རྗེས།མདུན་གྱི་གོ་ཁར་འོང་ནུར་ཞིག་བྱས་ཤིང་།དཀར་ནག་འདྲེས་མའི་སྨ་ར་རིང་བོར་བྱིལ་བྱིལ་ཞིག་བྱེད་ཞོར།གཟིའི་སྐོར་གྱི་ཁ་བརྡ་འདི་ལྟར་བྱས།ཡ་་་་ཨ་རོགས་ཆ་བོ་་་་།སྤྱིར་གཟིའི་རིན་ཐང་དང་ཕན་ནུས་བཤད་ན།གཟི་ཞེས་པ་དེ་བོད་ཀྱི་ཆེས་གནའ་བོའི་རིན་པོ་ཆེའི་རིགས་ཤིག་ཡིན་ལ།གཟི་ཞེས་པ་གཡང་དང་དཔལ་ལ་གོ་དགོས།མི་དབང་ཐང་ཅན་ལ་མི་གཟི་བརྗིད་ཅན་དང་།གཟི་བྱིན་སོགས་མིང་ཚིག་གི་ངོས་ནས་བསམ་བློ་བཏང་ནའང་མིང་ཚིག་དཀྱུས་མ་ཞིག་མ་ཡིན་སྙམ།གཟི་འདིའི་འབྱུང་ཁུངས་ཀྱི་ཕྱོགས་ན་ལྟ་ཚུལ་མང་བོ་ཡོད་པ་རེད།ལ་ལས་རང་བྱུང་ཁམས་ལས་རང་གར་བྱུང་བའི་གཏེར་དངོས་རིགས་ཤིག་ཡིན་པར་འདོད་པ་དང་།ལ་ལས་མི་མ་ཡིན་གྱི་རྫུ་འཕྲུལ་གྱི་མཐུ་ལས་བྱུང་བ་ཡིན་པར་འདོད་པ།ཡང་ལ་ལས་གནའ་བོའི་བོད་མིའི་ཐུན་མོང་མ་ཡིན་པའི་འདུལ་སྦྱོང་གི་ལག་རྩལ་ལ་བརྟེན་ནས་ཆེད་དུ་བཟོས་པའི་རིན་ཆེན་གྱི་རྫས་ཁྱད་པར་བ་ཞིག་ཡིན་པར་འདོད་པ་སོགས་ལྟ་ཚུལ་མང་བོ་ཡོད་པ་རེད།